צוות של חוקרים ישראלים בהובלתו של פרופ’ יאיר רייזנר ממכון ויצמן הצליח לבצע בהצלחה השתלה של רקמות לבלב שמקורן בחזירים בקופים עם סוכרת מסוג 1.
בשנת 2006 הצליחו החוקרים לבצע ניסוי דומה בעכברים. כעת הושלם שלב נוסף במחקר והחוקרים הצליחו להראות כי מה שעבד בהצלחה במודל של עכברים יכול לעבוד גם במודל של קופים.
אחד מכיווני המחקר המובילים לריפו של סוכרת סוג 1 הוא השתלה של רקמות הלבלב, שבהן נוצר האינסולין, אבל למרבה הצער, יש מחסור באיברים להשתלה. אחת האפשרויות להתגבר על המחסור הזה עשויה להיות השתלה של רקמות לבלב מעוברי חזיר. רקמות עובריות, עשויות, בתנאים מסוימים, לעורר תגובת דחייה פחות חזקה, בגוף המקבל מאשר רקמות מתורם רגיל. רקמות הלבלב של החזיר דומות מאוד לרקמות הלבלב באדם, אבל הניסיונות בתחום זה עדיין לא הגיעו לרמת הצלחה מספקת.
פרופ’ רייזנר וחברי קבוצת המחקר שלו מצאו בעבר כי לכל איבר עוברי יש “חלון זמן” משלו שבו הסיכוי להשתילו בהצלחה הוא הגדול ביותר. לפני פרק הזמן הזה תאי הרקמה הצעירה, שלרוב טרם עברו התמיינות, עלולים לגרום להתפתחות גידולים סרטניים. לאחר פרק הזמן הזה (כלומר, לאחר סגירת ה”חלון”), תאי הרקמה העוברית כבר מפותחים מדי, כך שהמערכת החיסונית של גוף המקבל תדחה אותם.
במחקר התברר כי חלון הזמן המבטיח השתלה מוצלחת של רקמת לבלב מעוברי חזירים היא בסוף השליש הראשון של ההיריון, כלומר, כאשר עובר החזיר בן 42 ימים.
הרקמות נאספו מלבלבים של עוברי חזירים בדיוק כ- 42 ימים לאחר ההתעברות והושתלו בלבלבים של קופים שאבדה אצלם היכולת לייצור עצמי של אינסולין. לאחר כ- 5 חודשים החלו הקופים לייצר אינסולין מחדש באופן עצמאי.
בדיקות שנערכו לקופים הראו כי הספקת הדם לתאים מקורה בכלי דם של הקופים ואילו האינסולין שיוצר הוא אינסולין של חזיר.
החידוש העיקרי בניסוי לעומת ניסויים אחרים הוא השימוש המוצלח ברקמות של עובריים שלהן עדין יכולת להשתנות, לקבל את התכונות של הרקמה שלתוכה הן מושתלות ולהקלט תוך שהן דורשות שימוש מופחת בחומרים המדכאים דחייה המקובלים במקרה של השתלות.
נדגיש כרגיל כי המרחק מניסוי מוצלח בחיות לניסוי מוצלח בבני אדם הוא גדול מאד. אבל מעודד לקרוא על מחקרים הנערכים בישראל בתחום שחשוב מאד לכולנו.
הפוסט הזה חובר על ידי stamone ופורסם ביום שישי, מאי 15th, 2009	בשעה 12:11	תחת הקטגוריות מחקר למרפא. אפשר לעקוב אחר התגובות לפוסט הזה באמצעות פיד RSS. אפשר לכתוב כאן תגובה, או לכתוב פוסט כתגובה בבלוג שלך ולשלוח טראקבאק.
תודה רבה על העידכונים באתר ! אני נכנסת כל יום להתעדכן!
הלוואי שימצאו מרפא!